32003R2303
L 342/5
JURNALUL OFÍCIAL AL UNIUNII EUROPENE
REGULAMENTUL (CE) NR. 2303/2003 AL COMISIEI
din 29 decembrie 2003
privind regulile specifice de etichetare a vinurilor importate din Statele Unite ale Americii
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), în special articolul 53,
întrucât:
(1)
Regulamentul (CE) nr. 753/2002 al Comisiei din 29 aprilie 2002 de stabilire a anumitor norme de aplicare a Regulamentului (CE) nr. 1493/1999 al Comisiei în ceea ce privește desemnarea, denumirea, prezentarea și protejarea anumitor produse vitivinicole (2) conține anumite derogări cu privire la etichetarea vinurilor importate din Statele Unite ale Americii, care expiră la 31 decembrie 2003.
(2)
Având în vedere că negocierile bilaterale în curs de desfășurare cu Statele Unite ale Americii nu se vor încheia înainte de sfârșitul anului, pentru a evita eventuala perturbare a schimburilor comerciale, regulile aplicabile vinurilor importate din Statele Unite ale Americii ar trebui prelungite, în funcție de evoluția negocierilor.
(3)
Măsurile prevăzute de prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
(1) Vinul importat din Statele Unite ale Americii poate fi identificat prin denumirea unui stat federal, completată, după caz, cu denumirea ținutului sau a regiunii vitivinicole, chiar dacă numai 75 % din vinul respectiv este obținut din struguri recoltați în acest stat sau într-un singur ținut al cărui nume îl poartă, cu condiția ca vinul să fie obținut integral din struguri recoltați în Statele Unite ale Americii.
(2) Vinul importat din Statele Unite ale Americii poate utiliza denumirea unui soi, chiar dacă numai 75 % din vinul respectiv este obținut din struguri aparținând soiului al cărui nume îl poartă, cu condiția ca acest soi să determine caracterul vinului respectiv.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 ianuarie 2004 până la intrarea în vigoare a acordului rezultat în urma negocierilor cu Statele Unite ale Americii desfășurate în vederea încheierii, până la 31 decembrie 2005, a unui acord privind comerțul cu vin, în special în ceea ce privește practicile oenologice, precum și protecția indicațiilor geografice.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 decembrie 2003.